CGD พร้อมโอน”เจ้าพระยาเอสเตท”ตุนแบ็คล็อกหมื่นลบ. กางแผนเปิดตัวรร.นานาชาติปี64
CGD พร้อมโอน "เจ้าพระยาเอสเตท" ตุนแบ็คล็อกหมื่นลบ. คาดสร้างโรงแรม 5 ดาว 2 แห่ง "โรงแรม คาเพลลา กรุงเทพ-โรงแรมโฟร์ ซีซั่นส์ กรุงเทพ" กางแผนเปิดตัวรร.นานาชาติปี 64
CGD พร้อมโอนโครงการ "เจ้าพระยาเอสเตท" ตุนแบ็คล็อกหมื่นลบ. คาดปีนี้สร้างโรงแรม 5 ดาว 2 แห่งแล้วเสร็จ พร้อมทุ่มงบกว่า 3.7 พันลบ. เปิดตัวโรงเรียนนานาชาติปี 64
26 เม.ย. 2562

นายเบน เตชะอุบล ประธานเจ้าหน้าที่บริหาร บริษัท คันทรี่ กรุ๊ป ดีเวลลอปเมนท์ จำกัด (มหาชน) หรือ CGD เปิดเผยถึงความคืบหน้าจของหน้าโครงการ “เจ้าพระยา เอสเตท” มูลค่ากว่า 3.2 หมื่นล้านบาท ประกอบด้วย “โฟร์ซีซั่นส์ ไพรเวท เรสซิเดนซ์ กรุงเทพ” ซึ่งเป็นโครงการคอนโดมิเนียมซุปเปอร์ลักซ์ชัวรี่ 73 ชั้น ภายใต้แบรนด์ ระดับโลกของโฟร์ซีซั่นส์ ว่า โครงการดังกล่าว ก่อสร้างแล้วเสร็จและพร้อมที่จะทยอยส่งมอบห้องแก่ลูกค้า โดยปัจจุบันมียอดขายรอโอนกว่า 10,000 ล้านบาท
นอกจากนี้ โครงการยังมีโรงแรมดังระดับโลกอีก 2 แห่ง “โรงแรม คาเพลลา กรุงเทพ” ซึ่งมีจำนวน 101 ห้อง จะสร้างแล้วเสร็จในช่วงครึ่งปีแรกของ 2562 ซึ่งถือเป็นโรงแรมหรูหราเหนือระดับแห่งแรกในประเทศไทยที่มีห้องสวีทริมแม่น้ำทั้งหมด มั่นใจว่าจะได้รับการตอบรับจากนักท่องเที่ยวต่างชาติและคนไทยขณะที่ “โรงแรมโฟร์ ซีซั่นส์ กรุงเทพ” ซึ่งมีจำนวน 299 ห้อง โรงแรมหรูสไตล์รีสอร์ทใจกลางเมือง จะสร้างแล้วเสร็จในครึ่งปีหลัง 2562 เช่นเดียวกัน
“โรงแรมทั้งสองแห่งซึ่งเกิดจากกลยุทธ์การลงทุนของบริษัทฯบนสินทรัพย์ที่สร้างการรับรู้รายได้อย่างต่อเนื่อง โดยโรงแรมคาเพลล่ากรุงเทพจะสร้างแล้วเสร็จในเดือนมิถุนายน 2562 และโรงแรม โฟร์ซีซั่นส์  กรุงเทพ ณ แม่น้ำเจ้าพระยา จะสร้างแล้วเสร็จในครึ่งปีหลัง 2562”นายเบน กล่าว
นอกจากนี้ บริษัทฯยังเตรียมเปิดตัวโรงเรียนนานาชาติชั้นนำสำหรับนักเรียนตั้งแต่ระดับชั้นเตรียมอนุบาลจนถึง เกรด 12 ในกรุงเทพในปี 2564 มูลค่าลงทุนประมาณ 3.74 พันล้านบาทโดยไม่รวมมูลค่าที่ดิน โดยบริษัทฯได้มุ่งมั่นที่จะเป็นบริษัทอสังหาริมทรัพย์ชั้นนำ และและยึดมั่นในการสร้างสิ่งที่ดีที่สุดในทุกๆโครงการของบริษัท (Best in class)